Komisjoni otsus,

29. mai 2001,

millega muudetakse otsust 98/83/EÜ, millega tunnistatakse teatavad kolmandad riigid ja teatavad kolmandate riikide alad vabaks mikroorganismidest Xanthomonas campestris (kõik tsitruselistele patogeensed tüved), Cercospora angolensis Carv. et Mendes ja Guignardia citricarpa Kiely (kõik tsitruselistele patogeensed tüved)

(teatavaks tehtud numbri K(2001) 1484 all)

(2001/440/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 8. mai 2000. aasta direktiivi 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, [1] eriti selle IV lisa A osa I jao punkte 16.2 ja 16.4,

ning arvestades järgmist:

(1) Direktiivi 2000/29 EÜ IV lisa A osa I jao punktides 16.2, 16.3 ja 16.4 koos artikliga 6 keelatakse liikmesriikidel tuua oma territooriumile Citrus L., Fortunella Swingle, Poncirus Raf. ja nende hübriidide vilju, mis on pärit kolmandatest riikidest, kus esineb mikroorganisme Xanthomonas campestris (kõik tsitruselistele patogeensed tüved), Cercospora angolensis Carv. et Mendes või Guignardia citricarpa Kiely (kõik tsitruselistele patogeensed tüved).

(2) Komisjoni otsusega 98/83/EÜ, [2] viimati muudetud otsusega 1999/104/EÜ, [3] tunnistati vabaks mikroorganismidest Xanthomonas campestris (kõik tsitruselistele patogeensed tüved), Cercospora angolensis Carv. et Mendes või Guignardia citricarpa Kiely (kõik tsitruselistele patogeensed tüved) teatavad kolmandad riigid ning teatavad alad kolmandates riikides, kus neid mikroorganisme esineb.

(3) Veterinaar- ja toiduameti (FVO) poolt 2000. aasta märtsis Ameerika Ühendriikides läbi viidud vaatluste käigus kogutud teabest ja ühendriikide põllumajandusministeeriumi looma- ja taimetervise kontrolli teenistuse esitatud teabest selgub, et Floridas, Bowardi, Hendry ja Hillsborough’ maakondades avastati uus nakatumine Xanthomonas campestris’e tsitruselistele patogeensete tüvedega; seepärast tuleks nimetatud maakonnad kustutada Xanthomonas campestris’est (kõik tsitruselistele patogeensed tüved) vabaks tunnistatud Florida alade loetelust.

(4) Nimetatud FVO poolt Brasiilias läbi viidud vaatluste käigus kogutud teabe ja Brasiilia Ministério da Agricultura e do Abastecimento asutuse Secretaria de Defensa Agropecuária poolt esitatud teabest selgub, et ainult Rio Grande do Sul’i, Santa Catarina, Paraná, São Paulo, Minas Gerais’e ja Mato Grosso do Sul’i osariikides avastati Xanthomonas campestris’e tsitruselistele patogeenseid tüvesid. Xanthomonas campestris’est (kõik tsitruselistele patogeensed tüved) vabaks tunnistatud alade loetelu tuleks vastavalt muuta.

(5) Eespool nimetatud vaatluste käigus saadud teabest selgub, et Guignardia citricarpa Kiely (kõik tsitruselistele patogeensed tüved) esineb vaid Rio de Janeiro, São Paulo ja Rio Grande do Sul’i osariikides. Seetõttu tuleks teised Brasiilia osariigid uuesti kanda Guignardia citricarpa Kiely’st (kõik tsitruselistele patogeensed tüved) vabaks tunnistatud alade loetellu.

(6) 2000. aastal teatati komisjonile Guignardia citricarpa Kiely’ga (kõik tsitruselistele patogeensed tüved) nakatatud Citrus sinensis’e viljade leidmisest Svaasimaal. Guignardia citricarpa Kiely’st (kõik tsitruselistele patogeensed tüved) vabaks tunnistatud riikide loetelu tuleks vastavalt muuta.

(7) Tuleks teha erikorraldus transiitkaupade suhtes, mille jaoks vastavalt otsusele 98/83/EÜ anti välja direktiivi 2000/29/EÜ IV lisa A osa punktides 16.2 ja 16.3 ettenähtud ametlik kinnitus.

(8) Käesoleva otsusega ettenähtud meetmed on kooskõlas alalise taimetervise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Otsust 98/83/EÜ muudetakse järgmiselt:

1. Artikli 2 kolmas taane asendatakse järgmisega:

"— kõik Brasiilia alad, välja arvatud Rio Grande do Sul’i, Santa Catarina, Paraná, São Paulo, Minas Gerais’e ja Mato Grosso do Sul’i osariigid"

2. Artiklis 2 asendatakse tekst "Florida (välja arvatud Collier’ maakond, Dade’i maakond ja Manatee maakond)" tekstiga "Florida (välja arvatud Browardi maakond, Collier’ maakond, Miami-Dade’i maakond, Hendry maakond, Hillsborough’ maakond ja Manatee maakond)".

3. Artikli 4 kolmandas taandes asendatakse tekst "kõik tsitrusekasvatusega tegelevad kolmandad riigid Aafrikas, välja arvatud Lõuna-Aafrika, Kenya, Mosambiik, Sambia ja Zimbabwe" tekstiga "kõik tsitrusekasvatusega tegelevad kolmandad riigid Aafrikas, välja arvatud Lõuna-Aafrika, Kenya, Mosambiik, Svaasimaa, Sambia ja Zimbabwe".

4. Artiklit 5 jätkatakse järgmise taande lisamisega:

"— Brasiilias: kõik alad, välja arvatud Rio de Janeiro, São Paulo ja Rio Grande do Sul’i osariigid."

Artikkel 2

Käesolevat otsust ei kohaldata tsitruseliste suhtes, mille jaoks vastavalt otsusele 98/83/EÜ anti välja direktiivi 2000/29/EÜ IV lisa A osa punktides 16.2 ja 16.3 ette nähtud ametlik kinnitus ja mis eksporditi enne, kui Brasiilia, Ühendriikide ja Svaasimaa pädevatele asutustele teatati käesolevast otsusest.

Artikkel 3

Käesolev otsus on adresseeritud liikmesriikidele.

Brüssel, 29. mai 2001

Komisjoni nimel

komisjoni liige

David Byrne

[1] EÜT L 169, 10.7.2000, lk 1.

[2] EÜT L 15, 21.1.1998, lk 41.

[3] EÜT L 33, 6.2.1999, lk 27.

--------------------------------------------------